
Rwy’n cadarnhau nad wyf wedi defnyddio unrhyw offer AI wrth ymchwilio a chreu’r aseiniad hwn. Rwy’n cadarnhau nad wyf wedi cyflwyno unrhyw ddeunyddiau a gynhyrchwyd gan AI fel fy ngwaith fy hun. Rwy’n cadarnhau bod gennyf gopïau o’m drafftiau, fy nodiadau, ac adnoddau eraill a ddefnyddiais, y gellir gofyn i mi eu darparu fel tystiolaeth.



















Dadansoddwch yn feirniadol gynllun/iau gan un neu ragor o endidau i hyrwyddo'r Gymraeg.  Dylech roi sylw i elfennau strategaeth, polisi a gweithredu.
The ultimate responsibility for the promotion of Welsh is we the people, but so much of the investment, resourcing, training and granting of official status and permission to behave in certain ways is the responsibility of government and its various agencies, linguistic and non-linguistic alike. (Williams C.H., 2025, tud. 237)
Y Lefel Macro, hynny yw, Llywodraeth Cymru fydd yr endid dan sylw yn y traethawd hwn, a’r cynllun hyrwyddo’r Gymraeg y byddaf yn ei ddadansoddi fydd Cymraeg 2050: Miliwn o siaradwyr, strategaeth a gafodd ei chyhoeddi yn 2017, yn dilyn diwedd cyfnod Iaith fyw: iaith byw - Strategaeth y Gymraeg 2012–17. Wrth reswm, mae’r strategaethau, polisïau ac ymyraethau sydd yn deillio o Cymraeg 2050: Miliwn o siaradwyr yn niferus. Byddaf yn ystyried y strategaeth ei hun, a pholisïau cysylltiedig, yn ogystal â’r ymyraethau sydd ar waith, ac sydd wedi bod ar waith ers 2017 o ganlyniad i’r strategaeth benodol hon, a’r ymyraethau sydd i ddod a’u heffaith posib. Hoffwn hefyd ystyried rhai ymyraethau nad sydd yn gysylltiedig yn uniongyrchol â strategaeth Cymraeg 2050: Miliwn o siaradwyr, ond sydd yn cael effaith ar ei hamcanion, megis Academi Seren, a gefnogir gan Lywodraeth Cymru sydd yn cael effaith a ellir ei ddisgrifio yn andwyol, yn anfwriadol, ar amcanion strategaeth a gweledigaeth yr endid. Wrth reswm, yn ystod cylch bywyd unrhyw strategaeth tymor hir, profir digwyddiadau disgwyliedig ac annisgwyl. Fel rhan o’r traethawd hwn, hoffwn dynnu sylw penodol i ddau ddigwyddiad arwyddocaol a’u heffaith a/ neu eu heffaith posib ar gynnydd a chyfeiriad strategaeth Cymraeg 2050: Miliwn o siaradwyr, sef; Etholiad y Senedd 2026 a phandemig Covid-19.  Er gwaethaf pwysigrwydd ac effaith y gwaith hwn gan Lywodraeth Cymru, fel y nodir gan Williams (2025), mae’n amhosib peidio cydnabod pa mor allweddol yw ein rôl fel siaradwyr Cymraeg wrth hyrwyddo’r iaith ac wrth ddylanwadu ar eraill. Bydd rôl yr unigolyn a’r cyd-destun Lefel Micro hefyd yn derbyn sylw fel rhan o’r traethawd hwn.
Mae nifer o awduron wedi disgrifio arwyddocâd sefydlu Senedd Cymru, a Chynulliad Cenedlaethol Cymru gynt, yng nghyd-destun diogelu, hyrwyddo a sicrhau dyfodol llewyrchus i’r iaith Gymraeg, “...the Welsh Language Society publicly recognised that the establishment of the Assembly was one of the most significant events in its history.” (Phillips, D., 2000).
Am y tro cyntaf, roedd gan Gymru’r awdurdod i greu’r seilwaith a “constructive policies and measures to safeguard and promote the language.” (Phillips, D., 2000) a gwelir enghreifftiau nifer o’r rhain fel rhan o Cymraeg 20250: Miliwn o siaradwyr. Mae Williams (2000) yn gosod hwn yn ei gyd-destun rhyngwladol;  
Bilingual or multilingual decision-making assemblies are the norm in contemporary world politics... In conforming to this international norm the National Assembly of Wales, established in 1999, signalled its intention of being a modern, representative political institution and committing itself to serving its constituents in both languages of Wales. (Williams, C.H., 2000, tud. 678)
Wrth ysgrifennu blwyddyn ar ôl i’r Cynlluniad gael ei sefydlu, noda;
The preconditions for the normalization of Welsh were already in place by this stage and an optimistic reading of the initial impact of the Assembly suggests that it could be the determining factor in realising this potential. (Williams, C.H., 2000, tud. 678)
Gwelir y cysyniad o ‘normaleiddio’ yn parhau trwy gydol Cymraeg 2050: Miliwn o siaradwyr a’i dogfennaeth gysylltiedig a byddaf yn ystyried pwysigrwydd hwn fel rhan o’m dadansoddiad.
Er mwyn rhoi’r siawns gorau i unrhyw strategaeth lwyddo a chyflawni ei hamcanion, rhaid sicrhau bod y rhai sydd yn gyfrifol am ei gweithredu yn ei deall ac yn ei chefnogi. Mae hyn yn arbennig o bwysig yng nghyd-destun strategaeth a gweledigaeth sydd fod ar waith am 33 o flynyddoedd! Yn wir, yn ei ddatganiad ar gychwyn Iaith fyw, iaith byw, nododd Gweinidog Addysg a Sgiliau ar y pryd, Leighton Andrews, y canlynol, “Rhaid i ni ymdrechu, bob amser, i gael consensws gwleidyddol ynghylch beth sydd angen ei wneud i ddatblygu’r iaith a’i chryfhau.” (Llywodraeth Cymru, 2012, tud. 4) 
Fel rhan o Raglen Waith cyfnod presennol (2021-26) Cymraeg 2050: Miliwn o siaradwyr, ar ben y gefnogaeth traws-bleidiol, pwysleisir mai cyfrifoldeb ar bob Gweinidog i sicrhau bod holl feysydd y Llywodraeth yn cyfrannu at amcanion y strategaeth: 
Rhaglen Waith i Lywodraeth Cymru ei chyflawni yw’r ddogfen hon a ni sydd yn  gyfrifol am ei gwireddu. Gweinidog y Gymraeg ac Addysg sydd yn atebol i’r Senedd o ran gweithredu’r Rhaglen yn ei chyfanrwydd ac mae pob Gweinidog yn atebol am sicrhau fod eu meysydd polisi yn cyfrannu tuag at y nod. (Llywodraeth Cymru, 2021, tud, 9.)
Eto, gwelir ymdrechion pellach i normaleiddio ac i bryd ffrydio’r Gymraeg yng ngwaith y Llywodraeth. Ni fydd modd cyflawni amcanion y strategaeth hon heb eu prif ffrydio fel rhan o raglenni gwaith eraill y Llywodraeth, ac fel sydd yn cael ei rybuddio gan Williams (2025) yn ei waith diweddar:
In a political context, where government ministers can be short-term appointments, how can particular policies be best administered continuously? ... one needs to be wary whether language policies are given sufficient priority and are consistently and adequately supported by financial or other means, especially in a period of austerity. (Williams C.H., 2025, tud. 235-236) 
Er gwaetha’r cefnogaeth draws-bleidiol y mae strategaeth a gweledigaeth Cymraeg 2050: Miliwn o siaradwyr wedi’i mwynhau, mae’n bwysig nodi mai’r Blaid Lafur oedd y plaid mwyaf ers sefydlu Cynlluniad Cenedlaethol Cymru yn 1999. Mae’n amhosib amlinellu cyd-destun yr endid ac i ddadansoddi un o’i phrif strategaethau, dyddiau ar ôl canlyniadau Etholiad y Senedd 2026, heb gyfeirio’n benodol at effaith posib llywodraeth lleiafrifol Plaid Cymru ar gynnydd a chyfeiriad cynlluniau hyrwyddo’r Gymraeg Llywodraeth Cymru. Yn ôl maniffesto Plaid Cymru, “Mae’r Gymraeg yn iaith i bawb yng Nghymru, a byddwn yn sicrhau bod pawb yn cael cyfle i’w dysgu, ei defnyddio, a byw eu bywydau drwyddi.” (Plaid Cymru, 2026). Mae maniffesto Plaid Cymru yn amlinellu cynlluniau ar gyfer meysydd blaenoriaeth presennol Cymraeg 2050: Miliwn o siaradwyr ac yn cynnig ymrwymiadau ac ymyraethau teipoleg Cynllunio Caffael pellach, megis cyflwyno targed o 50%  o ddisgyblion mewn addysg cyfrwng Cymraeg erbyn 2050, sydd yn uwch na’r targed presennol o 40% o ddisgyblion mewn addysg cyfrwng Cymraeg erbyn 2050. Mae Plaid Cymru yn ymrwymo i “... parhau â chymorth Llywodraeth Cymru ar gyfer gweithgareddau sydd yn hyrwyddo’r Gymraeg a’i defnydd.” (Plaid Cymru, 2026), ond hefyd yn cyfeirio at fuddsoddiad pellach ym meysydd allweddol, a nodir yn Cymraeg 2050: Miliwn o siaradwyr, megis technolegau digidol, y gweithle ac mewn cyfleoedd i blant a phobl ifanc ddefnyddio’r iaith tu allan i’r ysgol. O safbwynt Cynllunio Statws, mae hefyd ymrwymiad i ymestyn Safonau’r Gymraeg fydd yn cynnwys y sector preifat, a cheir cyfeiriad pwysig at sicrhau bod y sefydliadau sydd eisoes yn gweithredu o dan y ddeddfwriaeth honno;
yn gwneud mwy na dim ond cydymffurfio er mwyn hybu twf y Gymraeg, cynyddu nifer y siaradwyr, ac ehangu cyfleoedd i ddefnyddio’r Gymraeg mewn bywyd bob dydd ar hyd a lled Cymru. (Plaid Cymru, 2026, tud.72).
Mae’n bosib y bydd her yn dod gan yr ail blaid mwyaf ers 7 Mai 2026, sef Reform UK. Er nad oes cymaint o fanylion yn eu dogfen maniffesto, mae’n bosib y bydd eu Haelodau Seneddol yn herio unrhyw ymdrech i gryfhau amcanion Cymraeg 2025: Miliwn o siaradwyr ac unrhyw dargedau pellach a gynigir;
Bydd Reform yn symud i ffwrdd oddi wrth dargedau rhifiadol mympwyol sydd yn blaenoriaethu ystadegau dros realiti byw. Rhaid i hyrwyddo’r Gymraeg gael ei wreiddio mewn anogaeth. (Reform UK, 2026, tud. 32)
Disgwylir ymgynghoriad ar strategaeth Cymraeg 2050: Miliwn o siaradwyr bresennol yn Hydref 2026, cyn cyhoeddi’r strategaeth ddiwygiedig yn 2027;
Mater i'r Llywodraeth nesaf fydd gosod blaenoriaethau newydd fel y gwêl yn dda fel rhan o strategaeth 'Cymraeg 2050' wedi'i diweddaru a fydd yn cael ei datblygu mewn ymateb i Ddeddf y Gymraeg ac Addysg (Cymru) 2025. (Llywodraeth Cymru, 2026)
Er gwaetha’r cyfeiriad uchod at y llywodraeth nesaf yn gosod y cyfeiriad a’r blaenoriaethau, mae’n ddiddorol i nodi bod pwyslais yn Cymraeg 2050: cynllun gweithredu strategaeth y Gymraeg 2026 i 2027 ar y gair ‘parhau’. Ar sail rhai o’r addewidion a rannwyd gan Plaid Cymru fel rhan o’u hymgyrch, mae’n deg i ddisgwyl y bydd amcanion y strategaeth yn parhau ond, yn fwy na thebyg, cael eu cryfhau, gydag disgwyliadau uwch ar sefydliadau sydd eisoes yn gweithredu o dan Safonau’r Gymraeg a’r rhai fydd yn dod o dan Safonau’r Gymraeg i’r dyfodol.  
Wrth ddadansoddi Cymraeg 2050: Miliwn o siaradwyr yn ei degawd cyntaf, rhaid hefyd ystyried effaith pandemig Covid-19 yn 2020 a’i effaith parhaus ar amcanion y strategaeth hon, ac ar yr iaith Gymraeg yn fwy cyffredinol. Fel rhan o raglen waith ddiweddaraf Cymraeg 2050: Miliwn o siaradwyr, amlinellir yr heriau ymarferol oedd yn wynebu sefydliadau a phartneriaid y Llywodraeth ar y Lefelau Meso a Micro;
Mae pandemig COVID-19 wedi golygu y bu’n rhaid i nifer o’n hymyraethau ni a’n partneriaid newid neu ddod i ben, ac y bu’n rhaid creu ymyraethau newydd. (Llywodraeth Cymru, 2021, tud. 7)
Mae’r rhaglen waith hefyd yn nodi meysydd o flaenoriaeth, yn sgil effeithiau’r pandemig, fel, “maes addysg, defnydd cymdeithasol o’r Gymraeg, a gwead sosio-economaidd cymunedau lle mae’r Gymraeg yn iaith gymunedol.” (Llywodraeth Cymru, 2021).  Gwelir pwyntiau gweithredu penodol o dan Thema 2 i gefnogi’r sefydliadau a effeithiwyd arnynt gan y pandemig, “Cefnogi cyrff cenedlaethol allweddol sydd yn gweithredu i gynyddu defnydd y Gymraeg i ail-adeiladu yn dilyn y pandemig. (Llywodraeth Cymru, 2021, tud, 17.) Ym mis Rhagfyr 2020, cyflwynwyd rhestr o argymhellion gan Pwyllgor Diwylliant, y Gymraeg a Chyfathrebu’r Senedd. Roedd mwyafrif yr argymhellion hyn yn canolbwyntio ar ddatblygiadau sylweddol, angenrheidiol ym maes technoleg. Gellir gweld amlinelliad clir o’r angen i sicrhau bod profiadau siaradwyr Cymraeg wrth gyrchu a defnyddio technoleg cystal ag y maen nhw yn Saesneg, ond hefyd i fanteisio ar y cyfle i ddefnyddio technoleg i hyrwyddo’r Gymraeg ac i ddysgu’r Gymraeg i gynulleidfaoedd tu allan i Gymru. 
Wrth ystyried sefyllfa presennol yr iaith Gymraeg, nid yw e’n rhwydd llunio strategaeth sydd yn ymdrin â’r holl heriau a’r cyfleoedd sydd yn eu hwynebu. Gwelwyd heriau a chyfleoedd yn cael eu hamlygu gan ganlyniadau Cyfrifiad 2021, a gyhoeddwyd pedair blynedd ar ôl i Cymraeg 2050: Miliwn o siaradwyr gael ei chyhoeddi. Gan gofio mai strategaeth ar gyfer 33 o flynyddoedd yw hon, cyhoeddwyd canlyniadau’r cyfrifiad hwn yn nyddiau cynnar iawn y strategaeth a’i gweithgarwch cysylltiedig. Fodd bynnag, gwelwyd gostyngiad (-1.2%) yng nghanran a nifer (-23,700) y boblogaeth oedd yn gallu siarad Cymraeg rhwng Cyfrifiad 2011 a Chyfrifiad 2021. Hwn oedd y canran isaf sydd wedi’i gofnodi mewn cyfrifiad. Ceir gwybodaeth isod am effaith pandemig Covid-19 ar ddeilliannau ac allbynnau Cymraeg 2050: Miliwn o siaradwyr, ac ymateb a gweithgarwch ail-flaenoriaethu’r Llywodraeth yn sgil hynny, ond, yng nghyd-destun canlyniadau’r cyfrifiad, rhaid hefyd ystyried iddo gael ei gynnal o fewn blwyddyn i ddechrau’r pandemig. Disgrifia Williams (2025) y cysylltiad posib rhwng y gostyngiad ymhlith nifer y plant a phobl ifanc sydd â sgiliau Cymraeg a’r pandemig;
...this current gap has been explained mainly by the Census having been conducted during the lockdown of the COVID-19 pandemic which it is argued has had a disproportionate impact on younger school children who registered proportionately large 6.0 percentage point decrease and it is claimed their Welsh language abilities were impacted negatively as schools were closed for a long period. (Williams C.H., 2025, tud. 201).
Wrth ystyried canlyniadau Cyfrifiad 2021 yn fwy manwl, mae cymhlethdodau llunio strategaeth hyrwyddo iaith yn cael eu crynhoi’n daclus iawn gan Williams (2025); 
Diversity characterises the 1917 small areas in Wales, wherein the percentage of people able to speak Welsh range from 86.3% (a small area within Gwynedd) to 3.8% (a small area within Blaenau Gwent). (Williams C.H., 2025, tud. 198)
Yn ogystal â thanlinellu’r heriau daearyddol sydd yn wynebu’r iaith o ran ei defnydd, gwneir pwynt pwysig yma am yr angen i Lywodraeth Cymru sydd ar y Lefel Macro, ddeall anghenion a phroffil y Lefel Micro, hynny yw, y cymunedau, wrth lunio strategaeth ac unrhyw bolisïau neu weithrediadau sydd yn deillio ohoni. 
Noda Williams C.H. mai diwedd cyfnod Bwrdd yr Iaith Gymraeg yn 2012 oedd y tro cyntaf i Lywodraeth Cymru fod â chyfrifoldeb llawn dros bolisi iaith Cymraeg;
...with the abolition of the WLB in 2012 the Welsh Government took full responsibility for Welsh language policy, for the first time ever, ushering in a new phase of the official language regime. (Williams C.H., 2025, tud. 196-197)
O safbwynt teipolegau cynllunio iaith, gwelir Cynllunio Statws yma, wrth i Lywodraeth y wlad gymryd cyfrifoldeb dros yr iaith yn llawn. 
Fel rhan o’i hymdrechion i normaleiddio defnydd o’r Gymraeg, ac yn deillio o Cymraeg 2050: Miliwn o siaradwyr, mae Llywodraeth Cymru wedi cyhoeddi ac yn gweithredu strategaeth defnydd mewnol o’r enw Cymraeg. Mae’n perthyn i ni gyd. Mae enw’r strategaeth yn gryno ac yn adlewyrchu un o brif negeseuon Cymraeg 2050: Miliwn o siaradwyr. Mae cyfeiriad penodol yng nghorff y strategaeth hon at Thema 2 Cymraeg 2050: Miliwn o siaradwyr, “nod Llywodraeth Cymru ar gyfer y Gymraeg o fewn y sefydliad yw y bydd yr holl staff sydd yn gweithio i Lywodraeth Cymru yn gallu deall Cymraeg erbyn 2050.” (Llywodraeth Cymru, 2020). Mae’n holl bwysig bod y Llywodraeth yn rhoi ar waith yn ymarferol ac yn weledol yr hyn sydd yn cael ddisgrifio yn Cymraeg 2050: Miliwn o siaradwyr. Disgrifir nifer o fentrau arloesol fel rhan o’r strategaeth fewnol hon sydd yn rhoi ar waith yr hyn sydd yn cael ei gynnwys yn Cymraeg 2050: Miliwn o siaradwyr, ac hefyd sydd yn berthnasol i agweddau amrywiol ar unrhyw weithle, megis; rhaglen Arwain mewn Gwlad Ddwyieithog a’r Strategaeth Eiriol.  
Disgrifir amcan rhaglen Arwain mewn Gwlad Ddwyieithog fel y ganlyn, “Canlyniad delfrydol y rhaglen fyddai datblygu’r arweinwyr sydd yn mynychu i fod yn bencampwyr diwylliant i’r Gymraeg ffynnu ynddo.” (Academi Wales, 2026). Cydnabyddir y gweithle fel un o flaenoriaethu Cymraeg 2050: Miliwn o siaradwyr a gellid dadlau mai dylanwadu ar ymddygiad ac agweddau unigolion sydd yn rhan o uwch dimau arwain sefydliadau yn ffordd effeithiol o ddylanwadu ymddygiad ieithyddol cydweithwyr eraill. Mae hefyd yn enghraifft ‘lleol’ iawn o ddylanwad posib y Lefel Macro ar y Lefelau Meso a Micro. 
Menter arall allai fod yn effeithiol a dylanwadol iawn yw Strategaeth Eiriol y Llywodraeth. Yn ei ddarlith, cymharodd Evas (2026) sefyllfa’r iaith Gymraeg â sefyllfa feganiaeth yn y 1960au. Dros gyfnod o amser, mae feganiaeth wedi’i phrif ffrydio a’i normaleiddio, trwy negeseuo gofalus a’i chysylltiad â deilliannau mwy cadarnhaol sydd yn ymwneud â iechyd, er enghraifft. Disgrifiodd Evas y Gymraeg fel “emosiwn” a’i chysylltiad â pherthyn, gan nodi nad yw manteision diriaethol, megis cyflogadwyedd - a ddefnyddir yn helaeth ym myd addysg bellach ac uwch, er enghraifft, – yn cyrraedd y gynulleidfa mewn ffordd effeithiol iawn. “Teimlad yw’r Gymraeg nid sgil yn unig.” (Evas, 2026). Agwedd allweddol arall ar y Strategaeth Eiriol yw’r egwyddor i beidio defnyddio’r gair ‘rhugl’ wrth gyfathrebu â’r cynulleidfaoedd dan sylw. Mae’n ddiddorol i nodi, felly, wrth ddadansoddi’r iaith a ddefnyddir yn Cymraeg 2050: Miliwn o siaradwyr, ei bod yn cynnwys y gair ‘rhugl’ 18 o weithiau a ‘rhuglder’ teirgwaith, sydd yn mynd yn groes i egwyddorion Strategaeth Eiriol yr un endid. Fodd bynnag, nid yw’r rhaglen waith ddiweddaraf yn defnyddio’r gair ‘rhugl’ o gwbl, ac yn cyfeirio at, “gallu defnyddio eu sgiliau Cymraeg yn hyderus.” (Llywodraeth Cymru, 2026), yn lle. Mae’n ymddangos bod terminoleg y Llywodraeth wedi newid a datblygu ers cyhoeddi Cymraeg 2050: Miliwn o siaradwyr, ac ni ddylid disgwyl gweld defnydd o’r termau hyn yn y strategaeth ddiwygiedig a gyhoeddir yn 2027. Mae defnydd cynyddol o’r Fframwaith Cyfeirio Cyffredin Ewrop ar gyfer Ieithoedd (CEFR) yng nghyd-destun yr iaith Gymraeg yn gysylltiedig â’r newid hwn, a gofynion statudol Deddf y Gymraeg ac Addysg 2025. Yn ôl gwefan Y Ganolfan Dysgu Cymraeg Genedlaethol, disgrifir siaradwyr Cymraeg a siaradwyr newydd fel defnyddwyr “sylfaenol”, “annibynnol” neu “hyfedr” a cheir pwyslais ar allu unigolyn i symud ar hyd y continwwm. Fel mae defnydd y CEFR gan sefydliadau yng Nghymru yn cynyddu, bydd cyfle i’r Llywodraeth ac eraill fesur yr ymateb i hwn, ac effaith cynnig dewis mwy ansoddol, llai deuaidd i siaradwyr yr iaith. O ganlyniad, wrth gynnig dewisiadau ehangach i siaradwyr wrth iddynt hunan-asesu eu sgiliau Cymraeg, mae’n deg i ddisgwyl y bydd cynnydd yn y niferoedd yn y dyfodol. Elfen bwysig arall i’w hystyried wedyn yw’r ffordd fwyaf effeithiol a chywir o fesur dilyniant a chynnydd siaradwyr ar bob lefel ar hyd y continwwm, a sut fydd y ddata honno yn cael ei rannu, a sicrhau’r caniatâd priodol i’w rhannu, rhwng sefydliadau sydd yn ei chasglu ac yn ei monitro. 
Er mwyn sicrhau bod y dwy fenter a ddisgrifir uchod mor effeithiol ag sydd yn bosib, rhaid i Lywodraeth Cymru sicrhau bod sefydliadau yn ymwybodol ohonynt. Yn achos y Strategaeth Eiriol, nid yw’r strategaeth nag unrhyw adnoddau cysylltiedig wedi’u rhannu gyda sefydliadau addysg uwch, er enghraifft – sector y gallai fanteisio ar gysondeb yn eu negeseuon wrth drio dylanwadu ar ymddygiad ieithyddol myfyrwyr ôl-18. Ar ben hynny, mae peryg bod adnoddau yn cael eu gwastraffu a gwaith yn cael eu dyblygu. Gwelir enghraifft o hwn ym Mhecyn Newid Ymddygiad y Coleg Cymraeg Cenedlaethol a gyhoeddwyd yn 2025. Er bod elfennau sydd yn debyg, collwyd cyfle i brif ffrydio ymhellach egwyddorion y Strategaeth Eiriol, a hynny gan sefydliad sydd yn derbyn arian grant Llywodraeth Cymru. Mae gan y Llywodraeth sianeli cyfathrebu niferus gyda’r sector addysg drydyddol y dylent eu defnyddio i rannu gwybodaeth am fentrau fel hyn.
Yn ôl y Llywodraeth ei hun, mae Cymraeg 2050: Miliwn o siaradwyr yn cynnwys dau brif darged:
· Nifer y siaradwyr Cymraeg i gyrraedd 1 miliwn erbyn 2050.
· Canran y boblogaeth sydd yn siarad Cymraeg bob dydd, ac sydd yn gallu siarad mwy nag ychydig eiriau o Gymraeg, i gynyddu o 10% (yn 2013 i 2015) i o 20% erbyn 2050. (Llywodraeth Cymru, 2026)
Mae’r targedau hyn yn gryno ac yn hawdd i’w cofio, er mai’r targed cyntaf sydd wedi ac sydd yn parhau i gael y sylw mwyaf. 
Mae’r targed o gyrraedd miliwn o siaradwyr Cymraeg wedi cydio yn y dychymyg a sicrhau penawdau yn y wasg. Ond rydyn ni’n gwbl glir mai dim ond un ochr y geiniog yw cyrraedd y filiwn. (Llywodraeth Cymru, 2021, tud, 15)
Yn ei gyfweliad gyda BBC Cymru Fyw, soniodd Williams (2022) am bwysigrwydd y targed o filiwn o siaradwyr, “...yn bennaf am yr ysgogiad i greu disgwrs newydd a momentwm cynyddol.” (Williams, C.H., 2022). Gwelwyd eisoes yn y traethawd hwn bod y targed wedi derbyn sylw negyddol gan un o bleidiau gwleidyddol Cymru sydd bellach gyda chynrychiolaeth mwy sylweddol yn y Senedd, ond mae’n dystiolaeth bellach i effaith y targed a’r cyfathrebu o’i gwmpas.  
Er bod gan y strategaeth darged o filiwn o siaradwyr, gan ystyried ffactorau sydd yn effeithio ar y boblogaeth, mewn gwirionedd, bydd angen i Gymru fod â mwy na miliwn o bobl sydd yn gallu siarad yr iaith. Yn wir, yn ei erthygl i BBC Cymru Fyw, nododd Williams (2022)  bod angen “...cynhyrchu o leiaf 1.3 miliwn o siaradwyr, gan fod cynifer yn symud o Gymru am addysg prifysgol ac am waith - yn bennaf i Loegr.” (Williams, 2022). Wrth drafod y targed ac effaith allfudo arno, rhaid cyfeirio at gynllun eraill Llywodraeth Cymru sydd wedi bod yn destun beirniadaeth oherwydd eu heffaith negyddol ar y Gymraeg ac allfudo yng nghyd-destun addysg uwch, sef Academi Seren. Bwriad y cynllun yw codi dyheadau disgyblion o Flynyddoedd 8 i 13 a’u hannog i wneud dewisiadau “i wneud dewisiadau uchelgeisiol, gwybodus am eu llwybr addysgol yn y dyfodol” (Llywodraeth Cymru, 2026). Amcan strategol arall y cynllun yw “datblygu gallu dysgwyr i gyrraedd eu potensial a llwyddo mewn prifysgolion blaenllaw iawn” (Llywodraeth Cymru, 2026). Er ei fod yn anodd dadlau na ddylai Llywodraeth sicrhau bod cynllun yn ei le i gefnogi ei phobl ifanc i allu gwneud hynny, gyda dim ond un Prifysgol Grŵp Russell yng Nghymru a niferoedd sylweddol yn penderfynu astudio mewn prifysgolion ‘blaenllaw iawn’ yng Lloegr a thu hwnt, mae’r cynllun yn cyfrannu at nifer o heriau a gydnabyddir yn Cymraeg 2050: Miliwn o siaradwyr, ac yn benodol, o dan Thema 1 yng nghyd-destun Addysg Ôl-orfodol, Thema 2 o safbwynt Defnydd Cymdeithasol, ac, yn debygol iawn, yn y pendraw, y Gweithle.
Sylw bach, efallai, ond sylw pwysig yw’r ffaith bod gan y strategaeth hon enw Cymraeg, hynny yw ‘Cymraeg 2050’ ac ni ddarperir cyfieithiad ohono. Mae’n debygol iawn mai penderfyniad bwriadol oedd hwn, er mwyn normaleiddio defnyddio’r gair ‘Cymraeg’ ac i barhau i fwydo naratif y Llywodraeth ei hun, bod yr iaith yn perthyn i bawb. Defnyddir hefyd un o brif dau darged y strategaeth yn ei theitl, sydd hefyd yn helpu sicrhau ei bod yn weladwy ac yn gofiadwy.
O ran strwythur, rhennir Cymraeg 2050: Miliwn o siaradwyr yn dair thema, gydag amcanion yn rhan o bob thema. Fel sydd wedi’i nodi uchod, mae strwythur y themâu’n glir, ac mae pob un yn gryno ac yn hawdd i’w cofio – er mai Thema 1 sydd yn cael y sylw fwyaf gan randdeiliaid. Mae’n rhwydd hefyd gweld cysylltiad rhwng y themâu a’u hamcanion i gynyddu niferoedd, cynyddu defnydd a chreu seilwaith ac amodau ffafriol, a sut fyddai cyflawni un neu fwy yn effeithio ar y llall neu’r lleill. Mae’r Llywodraeth yn cyfeirio at y strategaeth fel “dogfen weledigaeth” (Llywodraeth Cymru, 2021) a chyhoeddir rhaglen waith newydd bob pum mlynedd, ynghyd â chynllun gweithredu a gyhoeddir yn flynyddol. Cyflwynir y Rhaglen Waith fel dogfen fyw sydd yn cael ei diweddaru ‘yn ôl yr angen’. 
Er mai’r amcan olaf ond un Cymraeg 2050: Miliwn o siaradwyr yw Cynllunio Iaith, gwelir enghreifftiau ohono a chyfeiriadau ato trwy gydol y strategaeth. Fel rhan o Thema 3, ceir amcanion ac allbynnau teipoleg Cynllunio Corpws; 
...byddwn ni hefyd yn parhau i weithredu i gynnal a chryfhau seilwaith yr iaith o
safbwynt geiriaduron, terminoleg ac adnoddau corpws. Mae hwn yn faes pwysig
a fydd yn sail i sut mae’r Gymraeg yn cael ei defnyddio mewn bywyd bob dydd -
yn y cyfryngau, mewn addysg, mewn gwasanaethau cyhoeddus ac ati. Ein nod
yw ei gwneud yn haws i bobl ddefnyddio’r adnoddau hyn. (Llywodraeth Cymru, 2021, tud, 19-20).
Un o ymyraethau’r gwaith hwn yw Polisi Seilwaith ieithyddol y Gymraeg. Un o gamau pwysicaf y gwaith hwn yw; 
sefydlu gwefan hawdd i’w chyrraedd, hawdd i’w defnyddio i bawb sydd am ddefnyddio’r Gymraeg, gwefan sydd yn esbonio ac yn cynnig mynediad hwylus at adnoddau fel y prif eiriaduron a chronfeydd termau, yn ogystal ag adnoddau fel corpora, i gyd mewn un man. (Llywodraeth Cymru, 2023).
Eto, mae pwyslais ar y cysyniad bod yr iaith yn perthyn i bawb, a dylai fod mynediad ati gan bawb sydd am ei gael. Mae’r polisi hefyd yn nodi pwysigrwydd lleihau’r rhwystrau sydd yn bodoli i bobl sydd yn siarad neu sydd yn dysgu’r iaith. Ymyrraeth arall sydd yn deillio o ymdrechion Cynllunio Corpws y Llywodraeth yw prosiect Cofnodi Enwau Lleoedd Cymraeg MapDataCymru. Gellid dadlau bod y prosiect hwn yn effeithiol iawn, nid yn unig o ran cyfrannu at seilwaith ieithyddol y Gymraeg a’i hanes, ond mae hefyd yn rhoi ar waith un o brif egwyddorion Cymraeg 2050: Miliwn o siaradwyr bod yr iaith yn perthyn i bawb gyda modd i unrhyw un gyflwyno enw i’w ystyried, a bod y cyfraniadau hynny yn cael eu cofnodi a’u gwerthfawrogi ar y Lefel Macro. Yn y ddau achos uchod, gwelir hefyd pwysigrwydd technoleg a datblygiadau digidol yng ngwaith adfer iaith ac wrth sicrhau bod adnoddau mor hygyrch ag sydd yn bosib. 
Gwelir yn ogystal teipolegau Cynllunio Statws a Chynllunio Caffael ar waith trwy Ddeddf y Gymraeg ac Addysg (Cymru) 2025 a gafodd Gydsyniad Brenhinol ym mis Gorffennaf y llynedd. Yn ogystal â rhoi sail statudol i Cymraeg 2050: Miliwn o siaradwyr, mae gan y ddeddfwriaeth hon oblygiadau sylweddol i feysydd addysg orfodol a dysgu Cymraeg, ac amlinellir cyfrifoldeb statudol y Lefel Macro, Meso a Micro fel y ganlyn;
Bydd yn cysylltu’r cynllunio ieithyddol a wneir ar lefel genedlaethol (drwy osod dyletswydd ar Weinidogion Cymru i lunio Fframwaith Cenedlaethol ar Addysg Gymraeg a Dysgu Cymraeg), ar lefel sirol (drwy osod dyletswydd ar awdurdodau lleol i lunio cynlluniau strategol lleol Cymraeg mewn addysg), ac ar lefel ysgol (drwy osod dyletswydd ar ysgolion i lunio cynlluniau cyflawni addysg Gymraeg). (Llywodraeth Cymru, 2025).
Cydnabyddir arwyddocâd y ddeddfwriaeth a’i heffaith drawsnewidiol bosib, ond rhaid hefyd cydnabod yr heriau fydd yn wynebu’r sector wrth gynyddu’n sylweddol defnydd iaith mewn ysgol fel eu bod yn symud ar hyd y continwwm a ddisgrifir. Un her amlwg yw capasiti’r gweithlu addysg, a chafodd yr her benodol hon ei chydnabod adeg llunio’r strategaeth bresennol:
Mae’n hanfodol ein bod yn datblygu rhagor o aelodau o’r gweithlu sydd yn gallu addysgu’r Gymraeg ac addysgu drwy gyfrwng y Gymraeg i gefnogi’r ymdrechion i gynyddu nifer y siaradwyr Cymraeg drwy’r system addysg. (Llywodraeth Cymru, 2017).
Mae cysylltiad clir rhwng gofynion statudol y Ddeddf hon ac amcanion Thema 1 Cymraeg 2050: Miliwn o siaradwyr a gellid disgwyl y bydd y Ddeddf ynghyd ag ymyraethau allweddol eraill megis y CEFR yn golygu y bydd cynnydd yn y niferoedd sydd yn siarad Cymraeg, ac yn gwneud cyfraniad sylweddol i’r targed o filiwn. Awgrymir isod gan Williams (2025) bod angen sylw ac ymyraethau penodol ar y siaradwyr newydd hyn – nifer fawr ohonynt fydd yn caffael yr iaith addysg orfodol – er mwyn cyflawni amcanion Thema 2 Cymraeg 2050: Miliwn o siaradwyr;
What is certain is that a large proportion of the additional speakers created by the system will be new speakers and thus it is imperative that a very clear picture of how such speakers are created, sustained and nourished, needs to be presented as part of government policy and public discourse. (Williams C.H., 2025, tud. 238)
Fel rhan o hyn, sicrhau y bydd y niferoedd uwch sydd yn derbyn eu haddysg yn llawn neu’n raddol trwy gyfrwng y Gymraeg yn dewis defnyddio’r iaith tu allan a thu hwnt i addysg orfodol, ac o ganlyniad, yn cyfrannu at amcanion Thema 2. 
I’r perwyl hwn, gwelir ymyrraeth arall ar ffurf Polisi cenedlaethol ar drosglwyddo’r Gymraeg a’i defnydd mewn teuluoedd. Rhaid i’r Llywodraeth ystyried ffyrdd eraill o ddylanwadu ar ymddygiad ieithyddol yn y cyd-destun hwn, ac yn datgan yn glir yng nghyflwyniad y polisi mai nid rheoli yw pwrpas y gwaith, “...na fydden ni am reoli ymddygiad pobl yn eu cartrefi, neu orfodi rhieni/gofalwyr i siarad Cymraeg gyda’u plant.” (Llywodraeth Cymru, 2021). Mae gan y polisi hwn swyddogaeth benodol iawn wrth dargedu a dylanwadu ar ddewisiadau ieithyddol teuluoedd lle mae o leiaf un rhiant yn siarad Cymraeg, ond ddim wedi neu ddim yn bwriadu trosglwyddo’r iaith i’r genhedlaeth nesaf am resymau amrywiol. Ceir hefyd llawer o ymyraethau amrywiol sydd wedi’u teilwra ar gyfer rhieni nad sydd yn siarad Cymraeg, i’w hannog i ystyried addysg cyfrwng Cymraeg i’r genhedlaeth nesaf, er enghraifft. Gwelir enghreifftiau pellach yma o nifer ac ystod y polisïau ac ymyraethau sydd yn deillio o Cymraeg 2050: Miliwn o siaradwyr.
Fel sydd wedi’i nodi eisoes, Thema 2, sef Cynyddu Defnydd o’r Gymraeg, yw’r agwedd fwyaf anodd i fynd i’r afael ag hi, a gellid dadlau mai hon yw agwedd fwyaf allweddol y strategaeth;
Ond yn bwysicach fyth bydd creu sefyllfa lle mae pobl yn awyddus i ddewis defnyddio'u Cymraeg yn eu teuluoedd, yn eu cymunedau a'u gweithleoedd, bydd hynny'n allweddol i ffyniant yr iaith. Ydi, mae cyrraedd y miliwn yn darged effeithiol ond mae cael llawer mwy o bobl i siarad Cymraeg yn eu bywydau bob dydd yn bwysicach fyth. (Williams, C.H., 2022).
Gan nad oes gan y Llywodraeth yr un dylanwad na’r grym statudol ar ddefnydd iaith yn y cyd-destunau a restrir gan Williams yma, rhaid cydnabod pwysigrwydd ac anghenion y Lefel Micro; “Mae natur ieithyddol cymunedau yn amrywio o’r naill ardal i’r llall, ac mae angen gwahanol lefelau o gynllunio pwrpasol i gefnogi’r Gymraeg yn ôl yr anghenion lleol.” (Llywodraeth Cymru, 2017). 
Ymyrraeth amlwg sydd yn gweithredu yn ôl anghenion lleol eu cymunedau yw’r rhwydwaith o 22 Menter Iaith ledled Cymru. Mae’r mentrau yn derbyn eu cyllid craidd gan Is-adran y Gymraeg Llywodraeth Cymru. Disgrifir nod Mentrau Iaith Cymru fel y ganlyn; “Cefnogi Rhwydwaith y Mentrau Iaith i gynyddu cyfleoedd i bawb i ddefnyddio’r Gymraeg yn eu cymunedau dros Gymru.” (Mentrau Iaith Cymru, 2025). Nodir yn y cynllun hwn mai nid cynllun ar gyfer y mentrau unigol yw e, a chafodd hyn ei bwysleisio gan Jones (2026) yn ei darlith. Noda, “Cryfder y Mentrau Iaith yw eu hannibyniaeth a’u gallu i gynllunio ar lefel lleol.” (Jones, 2026). Trwy’r egwyddor pwysig hwn, rhoddir y rhyddid i’r mentrau unigol cynllunio ar gyfer ac ymateb i anghenion y cymunedau y maen nhw’n gweithio ynddynt. Ceir cyfeiriadau penodol fel rhan o’r Cynllun Corfforaethol presennol at Cymraeg 2050: Miliwn o siaradwyr a chyfraniad y Mentrau Iaith at darged Thema 2. Yn ôl Williams (2025);
In tandem with national language strategies the Mentrau Iaith have prompted many of their local region’s institutions to offer a practical language choice in their service provision. These new opportunities have led to the strengthening of Welsh-medium activities in the spheres of popular culture, sport, healthcare, children’s activities etc. (Williams C.H., 2025, tud. 219)
Gwelir uchod cyfeiriad pellach at draweffaith gwaith y Mentrau Iaith, trwy eu ffyrdd o weithio gyda sefydliadau sydd yn lleol iddynt i gynyddu’r cyfleoedd i ddefnyddio’r Gymraeg.
I gloi, wrth imi ddadansoddi Cymraeg 2050: Miliwn o siaradwyr a rhai o’i hymyraethau niferus, mae’n glir mai strategaeth gynhwysfawr yw hi, gyda gweledigaeth. Gwelir cysyniadau a theipolegau cynllunio iaith trwy gydol y strategaeth, ac fel rhan o’r polisïau a’r elfennau gweithredu sydd yn deillio ohoni. Fel sydd wedi’i drafod fel rhan o’r traethawd hwn, gellir disgwyl cyfnod o newid a chynnydd o safbwynt Cymraeg 2050: Miliwn o siaradwyr yng ngofal llywodraeth lleiafrifol a Phrif Weinidog newydd Plaid Cymru. Cynhelir ymgynghoriad ar y strategaeth ddiwygiedig yn hydref 2026, gyda fersiwn ddiwygiedig ar waith o 2027 ymlaen, ac, ar sail cynnwys eu maniffesto, disgwylir newidiadau cadarnhaol fel rhan ohoni. 
Un gryfderau mwyaf y strategaeth bresennol, yn fy marn i, yw strwythur a geiriad y tair thema. Fel y strategaeth iaith flaenllaw, mae’r neges a’r weledigaeth hir dymor yn glir. Fodd bynnag, ac fel sydd wedi’i nodi yn y traethawd hwn, mae gwaith i’w wneud o ran sicrhau bod Themâu 2 a 3 yn cydio yn nychymyg pobl Cymru a thu hwnt, cystal ag y mae Thema 1 wedi. Wrth ystyried yr ymyraethau sydd ar waith a fydd ar waith ar bob lefel, megis Deddf y Gymraeg ac Addysg Cymru (2025) ac ehangu defnydd o’r CEFR, gellid dadlau hefyd mai prif targed Thema 1 yw’r un mwyaf hawdd i’w gyrraedd ac i ddangos cynnydd yn ei erbyn. Bydd yn haws mesur cynnydd tuag at y miliwn o siaradwyr trwy allbynnau systemau addysg orfodol a dysgu Cymraeg. Fel sydd wedi’i nodi eisoes, mae gan y Llywodraeth mwy o ddylanwad a grym statudol dros allbynnau a deilliannau Themâu 1 a 3, ac mae’n deg i ddisgwyl gweld cynnydd parhaus yn erbyn yr amcanion cysylltiedig. Fodd bynnag, mae gallu y Llywodraeth i ddylanwadu ar yr ymddygiad ieithyddol a ddisgrifir fel rhan o Thema 2 yn gyfyngedig, a chynghori yn unig yw pwrpas mwyafrif yr ymyraethau yn y cyd-destun hwn. Rhaid sicrhau, felly, bod adnoddau, dylanwad a phroffil digonol gan sefydliadau trydydd sector megis y Mentrau Iaith. Trwy hynny, rhaid hefyd sicrhau bod unigolion ar y Lefel Micro yn cael eu grymuso a’u cefnogi i allu gwneud eu cyfraniad at dargedau’r strategaeth dros y 24 mlynedd nesaf; 
Mae'r targedau hyn yn darparu naratif clir i ni i gyd yng Nghymru, mewn Llywodraeth, yn y sector cyhoeddus ac fel dinasyddion: mae'r Gymraeg yn perthyn i bob un ohonom, felly hefyd y cyfrifoldeb am ei dyfodol. (Llywodraeth Cymru, 2026).

